### מדריך למורה

### פתיחה למסכת ברכות + מסכת ברכות פרק א משנה א

# פתיחה למסכת ברכות + זמן קריאת שמע של ערבית

**משך ההוראה**: שני שיעורים

כפתיחה למסכת ברכות נעיין במצוות קריאת שמע. מנין למדו שיש לקרוא את שמע פעמיים ביום? מה משמעותה הרוחנית של מצווה זו?

המשנה הראשונה עוסקת בזמן קריאת שמע. זו משנה לא קלה ועל המורה לשים לב לכך.

**אשרינו שאנו זוכים ללמוד וללמד את המשנה הראשונה בששת סדרי המשנה!**

נוסח המשנה

**מֵאֵימָתַי קוֹרִין אֶת שְׁמַע בְּעַרְבִית?**

**מִשָּׁעָה שֶׁהַכֹּהֲנִים נִכְנָסִים לֶאֱכֹל בִּתְרוּמָתָן.**

**עַד סוֹף הָאַשְׁמוּרָה הָרִאשׁוֹנָה - דִּבְרֵי רַבִּי אֱלִיעֶזֶר.**

**וַחֲכָמִים אוֹמְרִים: עַד חֲצוֹת.**

**רַבָּן גַּמְלִיאֵל אוֹמֵר: עַד שֶׁיַּעֲלֶה עַמּוּד הַשָּׁחַר.**

**מַעֲשֶׂה שֶׁבָּאוּ בָנָיו מִבֵּית הַמִּשְׁתֶּה.**

**אָמְרוּ לוֹ: לֹא קָרִינוּ אֶת שְׁמַע.**

**אָמַר לָהֶם: אִם לֹא עָלָה עַמּוּד הַשַּׁחַר – חַיָּבִין אַתֶּם לִקְרוֹת.**

**וְלֹא זוֹ בִלְבַד, אֶלָּא כָּל מַה שֶׁאָמְרוּ חֲכָמִים "עַד חֲצוֹת" –**

**מִצְוָתָן עַד שֶׁיַּעֲלֶה עַמּוּד הַשָּׁחַר:**

**הֶקְטֵר חֲלָבִים וְאֵבָרִים – מִצְוָתָן עַד שֶׁיַּעֲלֶה עַמּוּד הַשָּׁחַר.**

**וְכָל הַנֶּאֱכָלִין לְיוֹם אֶחָד – מִצְוָתָן עַד שֶׁיַּעֲלֶה עַמּוּד הַשָּׁחַר.**

**אִם כֵּן, לָמָּה אָמְרוּ חֲכָמִים "עַד חֲצוֹת"?**

**כְּדֵי לְהַרְחִיק אֶת הָאָדָם מִן הָעֲבֵירָה.**

מבנה:

1. זיהוי חלקי המשנה – רישא (תחילת זמן ק"ש של ערבית), מציעתא (סוף זמן ק"ש של ערבית), סיפא (מעשה בבניו של רבן גמליאל וכו'.
2. זיהוי המחלוקת שבמציעתא באמצעות זיהוי **האומרים**.
3. זיהוי מילות הדין והטעם שבסיפא.

תוכן

פתיחה למסכת:

1. נציג בקצרה את הנושאים שבהם עוסקת מסכת ברכות, נציין היא המסכת הראשונה בסדר זרעים שהוא הראשון בששה סדרי המשנה.
2. **מתורה שבכתב לתורה שבעל פה**: נלמד את הפסוק שממנו לומדים שיש להגיד בפה (ודברת בם) את פסוקי קריאת שמע פעמיים בכל יום (ובשכבך ובקומך). נלמד שכאשר יהודי אומר את פסוקי קריאת שמע הוא מקבל על עצמו עול מלכות שמים, כלומר מקבל על עצמו לשמוע בקול ה' ולקיים את מצוותיו.

רישא:

הרישא עוסקת בתחילת זמן קריאת שמע.

מֵאֵימָתַי קוֹרִין אֶת שְׁמַע בְּעַרְבִית?

מִשָּׁעָה שֶׁהַכֹּהֲנִים נִכְנָסִים לֶאֱכֹל בִּתְרוּמָתָן.

נסביר שמדובר בזמן צאת הכוכבים. הגדרת המושג ב'מושגי תוכן'.

מציעתא:

מתי נגמר זמן קריאת שמע של ערבית? נחלקו בכך התנאים:

עַד סוֹף הָאַשְׁמוּרָה הָרִאשׁוֹנָה - דִּבְרֵי רַבִּי אֱלִיעֶזֶר.

וַחֲכָמִים אוֹמְרִים: עַד חֲצוֹת.

רַבָּן גַּמְלִיאֵל אוֹמֵר: עַד שֶׁיַּעֲלֶה עַמּוּד הַשָּׁחַר.

נסדר את הדעות בגרף. נגדיר מהי האשמורה הראשונה (שליש הלילה)

(לדעת רבי אליעזר כשהתורה אומרת ובשכבך היא מתכוונת לזמן שבו שוכבים לישון – ורוב בני האדם הולכים לישון בתחילת הלילה, לכן הזמן מסתיים לאחר שליש לילה. לדעת חכמים ורבן גמליאל הזמן מהתורה הוא כל הלילה –ובשכבך – בזמן שאנשים ישנים – כל הלילה.

בהמשך נראה שאין מחלוקת ממשית בין חכמים לרבן גמליאל, אלא שחכמים סברו שיש להקדים את הזמן לחצות שמא יירדם ולא יקרא, ואילו רבן גמליאל רצה להדגיש שמי שלא קרא מסיבה כלשהי עד חצות – חייב לקרוא אחר כך. זוהי נקודת קושי בהוראת המשנה, שנציע בהמשך את הדרך הנראית לנו לפתרונה)

סיפא:

המעשה שבסיפא מחולק לשלושה חלקים:

1. המקרה

מַעֲשֶׂה שֶׁבָּאוּ בָנָיו מִבֵּית הַמִּשְׁתֶּה.

אָמְרוּ לוֹ: לֹא קָרִינוּ אֶת שְׁמַע.

1. הדין, פסיקת ההלכה:

אָמַר לָהֶם: אִם לֹא עָלָה עַמּוּד הַשַּׁחַר – חַיָּבִין אַתֶּם לִקְרוֹת.

1. הטעם, הנימוק שנתן רבן גמליאל לדבריו:

וְלֹא זוֹ בִלְבַד, אֶלָּא כָּל מַה שֶׁאָמְרוּ חֲכָמִים "עַד חֲצוֹת" –

מִצְוָתָן עַד שֶׁיַּעֲלֶה עַמּוּד הַשָּׁחַר:

הֶקְטֵר חֲלָבִים וְאֵבָרִים – מִצְוָתָן עַד שֶׁיַּעֲלֶה עַמּוּד הַשָּׁחַר.

וְכָל הַנֶּאֱכָלִין לְיוֹם אֶחָד – מִצְוָתָן עַד שֶׁיַּעֲלֶה עַמּוּד הַשָּׁחַר.

אִם כֵּן, לָמָּה אָמְרוּ חֲכָמִים "עַד חֲצוֹת"?

כְּדֵי לְהַרְחִיק אֶת הָאָדָם מִן הָעֲבֵירָה.

בחלק א ו-ב נסביר מה בדיוק אירע ומה פסק ההלכה. (נשים לב לכך שהשאלה היא כמובן לפי דעת חכמים, שהרי לפי רבן גמליאל אין בכלל שאלה, וגם התשובה היא לפי דעת חכמים, וכאמור בהמשך, אין להיכנס לדקות זו עם התלמידים)

הקושי במשנה נמצא בחלק ג של המעשה. רבן גמליאל מסביר את פסק ההלכה שלו על פי... חכמים! למעשה מתברר שאין מחלוקת בינו לחכמים, אלא הוא מייצג את הזמן מדאורייתא, וחכמים גזרו לקרוא עד חצות כדי להרחיק את האדם מן העבירה, אך בדיעבד אם לא קרא, ודאי חייב לקרוא גם לדעתם.

זוהי נקודה שלהערכתנו תהיה קשה להבנה. לכן לא 'נתעקש' על הסברת עניין זה, ונתמקד בהבנת חלקים א ו-ב של המעשה ובחלק ג נלמד רק את הטיעון עצמו מבלי 'לסגור' את היחס בין הדברים – מהתורה הזמן הוא כל הלילה – אבל חוששים שמי שלא יקרא בתחילת הלילה, יירדם ולא יקרא. וכן כל המצוות שזמנן כל הלילה - חכמים אמרו שצריך לקיימן עד חצות כדי להרחיק את האדם מן העבירה.

משמעות

נעסוק ברעיון של להרחיק את האדם מן העבירה, לא דוחים דברים לרגע האחרון. מי שדוחה עלול לפספס מצוות, לא בכוונה. "וְאַל תֹּאמַר לִכְשֶׁאֶפָּנֶה אֶשְׁנֶה, שֶׁמָּא לֹא תִפָּנֶה".

מושגי תוכן

**משעה שהכהנים נכנסים לאכול בתרומתן = צֵאת הכוכבים:**

התורה מצַוָה על כל אדם מישראל לתת לכֹהן חלק מהגידולים שגידל. החלק שניתן לכֹהן נקרא **תרומה** ועל הכֹהן לאכול אותו **בטהרה**.

אם הכֹהן **טמא** עליו לטבול במקווה, לחכות עד לזמן צאת הכוכבים (הזמן שבו נראים בשמַים שלושה כוכבים), ורק אז לאכול מהתרומה שקיבל.

**כדי להרחיק את האדם מן העבֵירה**

בני אדם רגילים לִדחות דברים לרגע האחרון. חכמים לימדו אותנו שלא טוב לעשות כך, כי יש חשש שהזמן המיועד למצווה מסוימת יעבור ונפסיד אותה, ולכן קבעו שיש לקיים מצוות שזמנן כל הלילה עד חצות הלילה.